b"\n_START_ARTICLE_\nKarma\n_START_PARAGRAPH_\nSanalla karma (sanskritia, devanagari: \xe0\xa4\x95\xe0\xa4\xb0\xe0\xa5\x8d\xe0\xa4\xae; 'teko', 'toiminta'; paaliksi kamma) tarkoitetaan yleens\xc3\xa4 buddhalaisuudessa, hindulaisuudessa ja jainalaisuudessa esiintyvi\xc3\xa4 syyn ja seurauksen toimintaa kuvaavia oppeja. On huomattava, ett\xc3\xa4 karman merkitys eri uskonnoissa poikkeaa toisistaan._NEWLINE_N\xc3\xa4iden oppien mukaan jokaisen el\xc3\xa4v\xc3\xa4n olennon nykyinen olotila on suoraa seurausta menneisyydess\xc3\xa4 tehdyist\xc3\xa4 teoista. Karma on n\xc3\xa4iden tekojen alati muuttuva summa. Monesti karman katsotaan s\xc3\xa4ilyv\xc3\xa4n my\xc3\xb6s kuolemassa, vaikkei varsinaiseen j\xc3\xa4lleensyntym\xc3\xa4\xc3\xa4n uskottaisikaan. Samaan tapaan nykyiset teot vaikuttavat tulevaisuuteen, my\xc3\xb6s tuleviin j\xc3\xa4lleensyntymiin. Pahat teot voivat johtaa j\xc3\xa4lleensyntym\xc3\xa4\xc3\xa4n huonommissa oloissa, jopa el\xc3\xa4imen\xc3\xa4. Teoiksi lasketaan my\xc3\xb6s ajatukset ja sanat. Mielentila, jossa teot tehd\xc3\xa4\xc3\xa4n, voi vaikuttaa kertyv\xc3\xa4n karman m\xc3\xa4\xc3\xa4r\xc3\xa4\xc3\xa4n ja laatuun._NEWLINE_Karma ei merkitse kohtaloa, sill\xc3\xa4 jokainen voi vaikuttaa omaan k\xc3\xa4yt\xc3\xb6kseens\xc3\xa4. Lis\xc3\xa4ksi on erilaisia karmaa puhdistavia seremonioita, joilla lievennet\xc3\xa4\xc3\xa4n pahan karman seurauksia ja voimistetaan hyv\xc3\xa4n karman vaikutusta. Buddhalaisuuden mukaan kaikki olennot ovat karman ulottuvissa, ja siksi mill\xc3\xa4\xc3\xa4n jumalaolennoilla ei ole t\xc3\xa4ss\xc3\xa4 suhteessa merkityst\xc3\xa4. Hindujen mukaan jumalat eiv\xc3\xa4t ole karman piiriss\xc3\xa4, vaan ne voivat vaikuttaa ihmisen karmaan.\n_START_SECTION_\nHindulaisuus\n_START_PARAGRAPH_\nHindulaisuuden mukaan, jos ihminen el\xc3\xa4\xc3\xa4 hyvin, h\xc3\xa4nen sielunsa p\xc3\xa4\xc3\xa4see kuolemansa j\xc3\xa4lkeen uudessa j\xc3\xa4lleensyntym\xc3\xa4ss\xc3\xa4 parempaan el\xc3\xa4m\xc3\xa4\xc3\xa4n: ylemp\xc3\xa4\xc3\xa4n kastiin tai jopa pyh\xc3\xa4ksi lehm\xc3\xa4ksi. Vastavuoroisesti jos ihminen el\xc3\xa4\xc3\xa4 huonosti, h\xc3\xa4n joutuu alempaan kastiin, kastittomaksi tai saastaiseksi el\xc3\xa4imeksi. Jos ihminen el\xc3\xa4\xc3\xa4 sikamaisesti, h\xc3\xa4n joutuu seuraavassa el\xc3\xa4m\xc3\xa4ss\xc3\xa4\xc3\xa4n siaksi. Jos ihminen keskittyy el\xc3\xa4m\xc3\xa4ss\xc3\xa4\xc3\xa4n vain seksiin, h\xc3\xa4n joutuu seuraavassa el\xc3\xa4m\xc3\xa4ss\xc3\xa4\xc3\xa4n linnuksi (jotka voivat paritella paljon ihmisi\xc3\xa4 useammin). Jos ihminen tappaa lehm\xc3\xa4n, h\xc3\xa4n joutuu helvettiin niin moneksi vuodeksi kuin lehm\xc3\xa4ss\xc3\xa4 on karvoja._NEWLINE_Karman laki selitt\xc3\xa4\xc3\xa4 monet l\xc3\xa4nsimaista ihmist\xc3\xa4 Intiassa oudoksuttavat piirteet. Esimerkiksi vain harvat pyrkiv\xc3\xa4t auttamaan kaduilla el\xc3\xa4vi\xc3\xa4 huono-osaisia, koska ajatellaan heid\xc3\xa4n kurjan kohtalonsa olevan heid\xc3\xa4n omaa syyt\xc3\xa4\xc3\xa4n. Samoin l\xc3\xa4nsimaiset ihmiset usein ihmettelev\xc3\xa4t sit\xc3\xa4, ett\xc3\xa4 Intiassa er\xc3\xa4\xc3\xa4t hindulahkot pit\xc3\xa4v\xc3\xa4t yll\xc3\xa4 sairaaloita lehmille ja linnuille, mutta huono-osaiset ja kastittomat ihmiset j\xc3\xa4\xc3\xa4v\xc3\xa4t ilman apua.\n_START_SECTION_\nTeosofia\n_START_PARAGRAPH_\nTeosofian mukaan karma on el\xc3\xa4m\xc3\xa4ss\xc3\xa4 tehtyjen tekojen ja valintojen seurausten summa. T\xc3\xa4m\xc3\xa4 karma, \xe2\x80\x9dkarmisen velan saldo\xe2\x80\x9d, m\xc3\xa4\xc3\xa4rittelee millainen seuraava inkarnaatio tulee olemaan. S\xc3\xa4\xc3\xa4nn\xc3\xb6n \xe2\x80\x9djokainen niitt\xc3\xa4\xc3\xa4 sit\xc3\xa4 mit\xc3\xa4 h\xc3\xa4n kylv\xc3\xa4\xc3\xa4\xe2\x80\x9d mukaisesti jokainen joutuu lopulta kohtaamaan tekojensa seuraukset ja joko k\xc3\xa4rsim\xc3\xa4\xc3\xa4n ne tai sovittamaan ne. Teosofian opetusten mukaan ihminen voi j\xc3\xa4lleensynty\xc3\xa4 uudelleen vain ihmiseksi. Teosofiassa ajatellaan, ett\xc3\xa4 v\xc3\xa4\xc3\xa4ryydet tulisi antaa anteeksi pahantekij\xc3\xa4lle. Karma tulee rankaisemaan sit\xc3\xa4 joka on loukannut toista, eik\xc3\xa4 ihmisen pid\xc3\xa4 omalla toiminnallaan kostaa puolestaan.\n_START_SECTION_\nUuspakanuus\n_START_PARAGRAPH_\nErityisesti wicca ja siihen pohjautuvat uuspakanuuden suuntaukset tunnustavat \xe2\x80\x9dpalautumisen lakia\xe2\x80\x9d: kaikilla teoilla on seurauksensa ja n\xc3\xa4m\xc3\xa4 palautuvat tekij\xc3\xa4lleen jopa kolminkertaisena. T\xc3\xa4m\xc3\xa4 moraalinen ohjenuora selitet\xc3\xa4\xc3\xa4n yleens\xc3\xa4 luonnon vastavuoroisuuden ja fysiikan laeista johdetuksi ja varoittaa mustan magian harjoittamista vastaan. Sielunvaelluksen k\xc3\xa4site on varsin yleinen uuspakanoiden keskuudessa, mutta koska karma koetaan v\xc3\xa4litt\xc3\xb6m\xc3\xa4sti t\xc3\xa4ss\xc3\xa4 el\xc3\xa4m\xc3\xa4ss\xc3\xa4 toimivana voimana, hyvien tekojen merkitys painottuu nykyhetkeen tuonpuoleisen sijasta."